Koronavirus eis meer as SARS in 2003Die koronavirus (oftewel 2019-nCOV). Die dodetal vir die koronavirus staan nou op meer as 800. Meer as 37 000 inwoners van China is reeds met dié virus gediagnoseer, berig The New York Times. Dit is meer as die aantal sterftes weens die SARS-epidemie wat ook in China ontstaan het en in 2002 en 2003 vir meer as 774 sterftes wêreldwyd gesorg het. In net 24 uur is 89 mense dood en 2 656 nuwe gevalle van die koronavirus aangemeld. Die meeste daarvan in die Hubei-provinsie in China, waar die virus aanvanklik uitgebreek het. Die siekte het ook reeds na meer as 28 lande versprei. Volgens CNN is die meeste gevalle wat teen Saterdag buite China aangemeld is, in Singapoer (33), Thailand (32), Hongkong (26, met een sterfte), Japan (25) en Suid-Korea (24). Frankryk het Saterdag vyf nuwe gevalle aangemeld, insluitend ŉ 9-jarige seun. Dit beteken elf mense in dié land is met die siekte gediagnoseer, berig die BBC. Tog meen die Wêreldgesondheidsorganisasie (WGO) die aantal nuwe gevalle is besig om te stabiliseer. “Dit is nog baie vroeg om enige voorspellings te waag en ons moet onthou dat die epidemie nog baie intensief is in Hubei. Tog lyk dit of die maatreëls wat ons in dié provinsie ingestel het, besig is om vrugte af te werp,” sê die WGO. Intussen het etlike Suid-Afrikaners in China by Maroela Media gekla dat hulle steeds geen hulp vanaf die Suid-Afrikaners ontvang nie, terwyl Brittanje, die VSA en Japan reeds hul burgers uit China ontruim het.